P6_TA(2006)0499

Euroopan oikeusasiamiehen vuosikertomus 2005

Euroopan parlamentin päätöslauselma Euroopan oikeusasiamiehen vuosikertomuksesta 2005 (2006/2117(INI))

Euroopan parlamentti, joka

- ottaa huomioon Euroopan oikeusasiamiehen vuosikertomuksen 2005,

- ottaa huomioon EY:n perustamissopimuksen 195 artiklan,

- ottaa huomioon Euroopan unionin perusoikeuskirjan 43 artiklan,

- ottaa huomioon oikeusasiamiehen ohjesäännöstä ja hänen tehtäviensä hoitamista koskevista yleisistä ehdoista 9. maaliskuuta 1994 tekemänsä päätöksen 94/262/EHTY, EY, Euratom [1],

- ottaa huomioon 5. lokakuuta 2005 annetun komission tiedonannon, joka koskee Euroopan oikeusasiamiehen valtuuttamista hyväksymään ja antamaan tiedonantoja sekä valtuuttamaan virkamiehiä saapumaan Euroopan oikeusasiamiehen kuultavaksi (SEC(2005)1227),

- ottaa huomioon aikaisemmat Euroopan oikeusasiamiehen toiminnasta antamansa päätöslauselmat, erityisesti 4. huhtikuuta 2006 antamansa päätöslauselman Euroopan oikeusasiamiehen erityiskertomuksesta, joka koskee Euroopan unionin neuvostolle tehtyä suositusluonnosta kantelusta 2395/2003/GG (kantelu koskee kysymystä, pitäisikö neuvoston kokousten olla avoimia yleisölle silloin, kun neuvosto toimii lainsäätäjänä) [2],

- ottaa huomioon työjärjestyksen 195 artiklan 2 kohdan toisen ja kolmannen virkkeen,

- ottaa huomioon vetoomusvaliokunnan mietinnön (A6-0309/2006),

A. ottaa huomioon, että Euroopan oikeusasiamiehen vuosikertomus 2005 luovutettiin virallisesti Euroopan parlamentin puhemiehelle 13. maaliskuuta 2006 ja että Euroopan oikeusasiamies Nikiforos Diamandouros esitteli kertomuksensa vetoomusvaliokunnalle Brysselissä 3. toukokuuta 2006,

B. ottaa huomioon, että Euroopan unionin perusoikeuskirjasta annettiin julistus Nizzan Eurooppa-neuvostossa 7. joulukuuta 2000 ja että on olemassa poliittista tahtoa tehdä siitä oikeudellisesti sitova,

C. ottaa huomioon, että Euroopan unionin perusoikeuskirjan 41 artiklassa määrätään, että jokaisella on oikeus siihen, "että unionin toimielimet ja laitokset käsittelevät hänen asiansa puolueettomasti, oikeudenmukaisesti ja kohtuullisessa ajassa",

D. ottaa huomioon, että EY:n perustamissopimuksen 195 artiklassa ja Euroopan unionin perusoikeuskirjan 43 artiklassa määrätään, että "kaikilla unionin kansalaisilla ja kaikilla luonnollisilla henkilöillä ja oikeushenkilöillä, joiden asuinpaikka tai sääntömääräinen kotipaikka on jäsenvaltiossa", on oikeus "tehdä unionin oikeusasiamiehelle kantelu, joka koskee yhteisön toimielinten ja laitosten toiminnassa ilmenneitä epäkohtia, lukuun ottamatta yhteisöjen tuomioistuimen ja yhteisöjen ensimmäisen oikeusasteen tuomioistuimen toimintaa lainkäyttöeliminä",

E. katsoo, että on olennaista, että yhteisön toimielimille ja elimille myönnetään riittävästi määrärahoja, jotta ne voivat täyttää velvollisuutensa sen varmistamisessa, että kansalaiset saavat pikaisia ja oleellisia vastauksia kyselyihinsä, kanteluihinsa ja vetoomuksiinsa,

F. ottaa huomioon, että Euroopan oikeusasiamies on kannattanut sitä, että kaikki yhteisön toimielimet ja elimet noudattaisivat yhteistä menettelyä hyvän hallintotavan säännöstön ja siitä 6. syyskuuta 2001 annettuun parlamentin päätöslauselman [3] suhteen,

G. ottaa huomioon, että vuonna 2005 Euroopan oikeusasiamies vastaanotti ennätysmäärän kanteluja [4] ja tarjosi tehokasta apua yli 75 prosentissa kaikissa tälle ohjatuista tapauksista, mukaan luettuna tutkittavaksi kelpaamattomat kantelut, käynnistämällä tutkimukset, siirtämällä asian toimivaltaiselle elimelle tai neuvomalla kantelijalle, minkä tahon puoleen tämän kannattaisi kääntyä löytääkseen ongelmaansa toimivan ratkaisun mahdollisimman nopeasti,

H. ottaa kuitenkin huomioon, että kaikista saapuneista kanteluista yhä edelleen miltei 70 prosenttia jää oikeusasiamiehen toimivallan ulkopuolelle ja että 93,7 prosentissa tapauksista syynä on se, etteivät ne sisältönsä puolesta kuulu oikeusasiamiehen toimivaltaan, koska ne eivät koske yhteisön toimielintä tai elintä,

I. ottaa huomioon, että Euroopan oikeusasiamiehen ja vetoomusvaliokunnan toiminta voi olla päällekkäistä erityisesti niissä tapauksissa, joissa Euroopan oikeusasiamies tutkii, onko komission jotakin jäsenvaltiota vastaan käynnistämässä rikkomista koskevassa menettelyssä noudatettu EY:n lainsäädännön ja hyvän hallintotavan perusperiaatteita, ja joissa vetoomusvaliokunta samanaikaisesti tutkii vetoomuksia, joissa kyseistä jäsenvaltiota syytetään aihetta koskevan yhteisön lainsäädännön rikkomisesta,

J. ottaa huomioon, että vuonna 2005 Euroopan oikeusasiamies teki yhteensä 627 tutkimusta; ottaa huomioon, että päättyneiden tutkimusten tulos osoittaa, että 114 tapauksessa hallinnollista epäkohtaa ei voitu todeta; ottaa huomioon, että toimielin tai elin sopi itse 89 tapausta oikeusasiamiehelle esitetyn kantelun seurauksena ja että 22 tapauksessa ehdotettiin sovintoratkaisua,

K. ottaa huomioon, että Euroopan oikeusasiamiehen tutkimusten tulokset ovat usein myönteisiä kantelijoiden kannalta ja että ne auttavat parantamaan hallinnon laatua, kun asianomaiset toimielimet ja elimet ottavat käyttöön ja panevat täytäntöön sopivia toimenpiteitä,

L. ottaa huomioon, että Euroopan oikeusasiamies esitti vuonna 2005 Euroopan parlamentille kolme erityiskertomusta; katsoo, että erityiskertomuksen esittäminen Euroopan parlamentille on arvokas keino, jolla Euroopan oikeusasiamies voi tiettyjen vetoomusten tapauksessa saada poliittista tukea parlamentilta ja sen vetoomusvaliokunnalta sellaisten kansalaisten asioiden käsittelyssä, joiden oikeuksia on loukattu, ja näin voidaan myös edistää Euroopan hallintoelinten tason parantamista,

M. ottaa huomioon, että suurin osa kanteluihin liittyvistä tutkimuksista koski väitteitä avoimuuden puutteesta; katsoo, että tämä on huolestuttavaa unionin demokraattisen vastuullisuuden kannalta,

N. ottaa huomioon, että 68 prosenttia Euroopan oikeusasiamiehen tutkimuksista koski komissiota; ottaa huomioon, että 4. lokakuuta 2005 komissio hyväksyi uudet sisäiset menettelyt Euroopan oikeusasiamiehen tutkimusten jatkokäsittelyä varten,

O. ottaa huomioon, että vuonna 2005 Euroopan oikeusasiamies jatkoi kokousten ja yhteisten tapahtumien avulla rakentavien suhteiden kehittämistä muiden yhteisön toimielinten ja elinten kanssa; ottaa huomioon, että vuonna 2005 Euroopan oikeusasiamies jatkoi Euroopan oikeusasiamiesten verkoston laajentamista ja vireyttämistä kehittämällä tietojenvaihtoa ja parhaiden käytäntöjen jakamista; ottaa huomioon, että vetoomusvaliokunta osallistuu tähän verkostoon,

P. ottaa huomioon, että instituutiona Euroopan oikeusasiamies täytti kymmenen vuotta vuonna 2005; ottaa huomioon, että vuosipäivän yhteydessä Euroopan oikeusasiamiehen tiedotustoiminnan tavoitteena oli parantaa kansalaisten käsitystä heidän oikeuksistaan ja siitä, miten he voivat toteuttaa kyseisiä oikeuksia, sekä tiedottaa heille Euroopan oikeusasiamiehen toimivallasta;

1. katsoo, että Euroopan oikeusasiamies on edelleen pyrkinyt onnistuneesti tehostamaan toimintaansa instituutiona siten, että se edistäisi hyvää hallintotapaa ja kunnioittaisi oikeusvaltion periaatteita ja ihmisoikeuksia;

2. katsoo, että Euroopan oikeusasiamiehen asema unionin päätöksenteon ja hallinnon avoimuuden ja vastuullisuuden tehostamisessa edistää olennaisesti kehittymistä unioniksi, jossa "päätökset tehdään mahdollisimman avoimesti ja mahdollisimman lähellä kansalaisia", kuten Euroopan unionista tehdyn sopimuksen 1 artiklan 2 kohdassa todetaan;

3. katsoo, että Euroopan parlamentin sisäisiä menettelyjä voisi tehostaa sen takaamiseksi, että vetoomusvaliokunta voisi tulevaisuudessa käsitellä oikeusasiamiehen vuosikertomusta nopeammin;

4. pyytää, että kaikille yhteisön toimielimille ja elimille myönnettäisiin talousarviosta riittävästi määrärahoja, jotta ne voivat varmistaa, että kansalaiset saavat pikaisia ja merkityksellisiä vastauksia kyselyihinsä, kanteluihinsa ja vetoomuksiinsa;

5. toistaa aiemmissa päätöslauselmissaan esittämänsä pyynnön, että kaikki yhteisön toimielimet ja elimet ottavat yhteisen lähestymistavan hyvän hallintotavan säännöstöön edellä mainitun 6. syyskuuta 2001 annetun päätöslauselman perusteella;

6. on yhtä mieltä Euroopan oikeusasiamiehen kanssa siitä, että tapa, jolla julkishallinto käsittelee perusteltuja valituksia, kertoo, kuinka kansalaiskeskeinen kyseinen toimielin tai laitos on, ja että vielä on paljon parantamisen varaa;

7. on tyytyväinen siihen, että myös sellaisissa tapauksissa, joissa ei tullut ilmi hallinnollista epäkohtaa, kantelijaa autettiin eteenpäin ja tutkimusta käytettiin samalla tilaisuutena hallinnon laadun parantamiseen;

8. on tyytyväinen Euroopan oikeusasiamiehen julkisuutta koskevaan toimintaan, jonka tavoitteena on tarjota tietoa kansalaisille, ja katsoo, että kansalaisten saama laadukas tieto voi auttaa vähentämään sellaisten valitusten määrää, jotka eivät kuulu oikeusasiamiehen toimivaltaan; kehottaa samalla Euroopan oikeusasiamiestä toimittamaan viipymättä eteenpäin kantelut, jotka eivät kuulu sen toimivaltaan, käyttäen toissijaisuusperiaatteen mukaan sopivinta verkostoa kansallisella ja paikallisella tasolla;

9. pitää myönteisenä Euroopan oikeusasiamiehen yleisesti ottaen rakentavaa yhteistyötä yhteisön toimielimien ja elinten kanssa ja tukee oikeusasiamiestä tämän toimiessa ulkopuolisena valvontamekanismina sekä arvokkaana tietolähteenä, joka voi auttaa jatkuvasti parantamaan unionin hallintoa;

10. panee merkille, että Euroopan oikeusasiamies on antanut kolme erityiskertomusta, joista kahta parlamentti on jo käsitellyt ja joista kolmannen käsittely voi nyt alkaa oikeudellisten menettelyjen päätyttyä;

11. on vakuuttunut, että 9. maaliskuuta 1994 tehdyllä päätöksellä vahvistettua oikeusasiamiehen ohjesääntöä on tarkistettava mahdollisimman pian, kuten jo Euroopan oikeusasiamiehen vuosikertomusta 2004 koskevassa vetoomusvaliokunnan edellisessä mietinnössä vaadittiin; on tyytyväinen siihen, että Euroopan oikeusasiamies jätti parlamentin puhemiehelle tällaista tarkistamista koskevan kattavan ehdotuksen 11. heinäkuuta 2006;

12. arvostaa Euroopan oikeusasiamiehen ja vetoomusvaliokunnan välistä hyvää yhteistyötä;

13. vaatii kuitenkin, että Euroopan oikeusasiamiehen tehtävät määritellään ja rajataan selkeästi vetoomusvaliokunnan tehtäviin nähden, ja kehottaa Euroopan oikeusasiamiestä pitäytymään jatkossakin toimivaltansa rajoissa auttaessaan kansalaisia;

14. katsoo kuitenkin, että kun Euroopan oikeusasiamies ja vetoomusvaliokunta tutkivat oman valtuutuksensa ja toimivaltansa nojalla toisiinsa liittyviä asioita, kuten tapaa, jolla komissio on toteuttanut rikkomista koskevia menettelyjä ja itse väitettyä sääntöjenvastaisuutta, ne voivat hyötyä yhteistyön luomasta synergiasta;

15. kehottaa Euroopan oikeusasiamiestä käyttämään virkansa puolesta valvontavaltaansa erityisesti avoimuuden varmistamisen ja kaikkien henkilöstön työhönottamiseen liittyvien menettelyjen asianmukaisen sujumisen osalta sekä niissä tapauksissa, joissa valinnan tekee EY:n henkilöstövalintatoimisto, että niissä tapauksissa, joissa EU:n toimielin tai elin, mukaan luettuna oikeusasiamiehen oma yksikkö, tekee valinnan suoraan;

16. pitää myönteisenä erityiskertomusta, joka koskee neuvoston istuntojen julkisuutta silloin, kun se toimii lainsäätäjänä, ja kehottaa neuvostoa noudattamaan edellä mainittua 4. huhtikuuta 2006 annettua parlamentin päätöslauselmaa sekä tulevaisuudessa kokoontumaan julkisesti ja päästämään yleisön kaikkiin istuntoihinsa silloin, kun se toimii lainsäätäjänä;

17. kehottaa seuraavia puheenjohtajavaltioita avoimuuden lisäämiseksi tarjoamaan Internet-sivustonsa mieluiten kaikilla EU:n virallisilla kielillä (Brysselissä 15.- 16. kesäkuuta 2006 pidetyn Eurooppa-neuvoston kokouksen päätelmien liitteen I mukaisesti), jotta mahdollisimman monet kansalaiset voivat entistä helpommin seurata puheenjohtajavaltion toimia;

18. ehdottaa lisäksi, että pyrittäessä kansalaiskeskeisyyteen aloitusportaalista http://europa.eu tehtäisiin yhtenäinen kaikkien yhteisön toimielinten verkkopalvelujen aloitussivu, jotta kansalaiset saisivat paremman yleiskuvan Euroopan unionin toimielinjärjestelmästä, toimivallan jaosta ja päätöksentekomenettelyistä ja jotta vältettäisiin rinnakkaisten sivujen aiheuttama tarpeeton hämmennys;

19. pitää myönteisenä sitä, että komissio, johon kohdistuu eniten Euroopan oikeusasiamiehen tutkimuksia, on ottanut käyttöön uuden sisäisen menettelyn, jolla vastataan näihin tutkimuksiin ja jossa yksittäiset komission jäsenet sitoutuvat tiettyyn yksittäistapaukseen, ja kehottaa komissiota ottamaan tällaisen menettelyn käyttöön myös vetoomusten käsittelyssä;

20. pitää myönteisenä oikeusasiamiesten eurooppalaista verkostoa ja Euroopan oikeusasiamiehen yhteistyötä kansallisten, alueellisten ja paikallisten oikeusasiamiesten ja muiden vastaavien elinten kanssa ja kannustaa edelleen tehostamaan parhaiden käytäntöjen vaihtoa;

21. kehottaa Euroopan oikeusasiamiestä tiedottamaan vetoomusvaliokunnalle säännöllisesti toimistaan jäsenvaltioissa ja yhteyksistään kansallisiin oikeusasiamiehiin;

22. on tyytyväinen erityiseen kirjalliseen menettelyyn, jolla kansalliset tai alueelliset oikeusasiamiehet saavat Euroopan oikeusasiamiehen kautta kirjallisia vastauksia yhteisön lainsäädäntöä ja sen tulkintaa koskeviin tiedusteluihin, sillä se parantaa merkittävästi yhteisön lainsäädännön täytäntöönpanoa ja soveltamista;

23. kannustaa Euroopan oikeusasiamiestä panostamaan edelleenkin itse kunnolla kansalaisille eli mahdollisille kantelijoille järjestettäviin tilaisuuksiin, sillä toimivallan ja päätöksentekomenettelyjen jakautuminen unionin sekä kansallisen ja alueellisen tason välillä on nähtävästi yhä edelleen epäselvää useille kansalaisille ja yrityksille;

24. arvostaa Euroopan oikeusasiamiehen toimia sen hyväksi, että kansalaiset tiedostaisivat paremmin oikeutensa kannella oikeusasiamiehelle; kehottaa kuitenkin Euroopan oikeusasiamiestä tiedottamaan selkeästi tehokkaammin ja säännöllisemmin toimivaltansa rajoista toimivaltansa ulkopuolelle jäävien kanteluiden suuren määrän vuoksi;

25. on tyytyväinen siihen, että Euroopan oikeusasiamiehen työ on yhä enemmän esillä tiedotusvälineissä;

26. hyväksyy Euroopan oikeusasiamiehen antaman vuoden 2005 vuosikertomuksen ja pitää erityisen hyvänä kanteluiden yksityiskohtaista erittelyä muun muassa sovelletun menettelyn, väitetyn hallinnollisen epäkohdan luonteen ja asianomaisen toimielimen mukaan;

27. kehottaa puhemiestä välittämään tämän päätöslauselman ja vetoomusvaliokunnan mietinnön neuvostolle, komissiolle, Euroopan oikeusasiamiehelle, jäsenvaltioiden hallituksille ja parlamenteille sekä jäsenvaltioiden oikeusasiamiehille tai vastaaville elimille.

[1] EYVL L 113, 4.5.1994, s. 15, sellaisena kuin se on muutettuna päätöksellä 2002/262/EY, EHTY, Euratom (EYVL L 92, 9.4.2002, s. 13).

[2] Hyväksytyt tekstit, P6_TA(2006)0121.

[3] EYVL C 72 E, 21.3.2002, s. 331.

[4] Yhteensä 3 920 kantelua, mikä on 5 prosenttia enemmän kuin edellisenä vuonna. Näistä 335 kantelua kuitenkin koski samaa asiaa ja ne ja käsiteltiin yhteisenä tutkimuksena.

--------------------------------------------------